﻿ Magyar Hírlap • Leváltották Valentin Bretfeleant
A marosvásárhelyi rendőrség parancsnoka magyarellenességéről ismert
MH/MTI – 2018.01.03. 16:18 –
Marosvásárhely polgármestere január elsejei hatállyal leváltotta tisztségéről Valentin Bretfeleant, a marosvásárhelyi polgármesteri hivatalnak alárendelt helyi rendőrség magyarellenességéről ismert parancsnokát.
A Marosvásárhelyi Rádió román nyelvű adása által közölt hírt megerősítette az MTI-nek Cosmin Blaga, a polgármesteri hivatal szóvivője. Mint elmondta, a döntés a helyi rendőrség átszervezésével áll összefüggésben, semmilyen szolgálati probléma nem merült fel Valentin Bretfeleannal szemben. A szóvivő tájékoztatása szerint a helyi rendőrség vezetését január elsejétől Ioan Damaschin, Bretfelean korábbi helyettese látja el, Bretfelean pedig Damaschin helyetteseként folytatja a munkát. A rendőrfőnöki tisztség betöltésére hamarosan versenypályázatot írnak ki.